b'\n_START_ARTICLE_\nAlfa-lentue\n_START_PARAGRAPH_\nAlfa-lentue on Marvel Comicsin sarjakuvien kanadalainen supersankarijoukko._NEWLINE_Alfa-lentue syntyi, kun kanadalainen tiedemies James MacDonald huomasi ty\xc3\xb6nantajansa pett\xc3\xa4neen h\xc3\xa4nt\xc3\xa4; kyberneettisell\xc3\xa4 kyp\xc3\xa4r\xc3\xa4ll\xc3\xa4 varustettu j\xc3\xa4ttil\xc3\xa4isrobotti olikin tarkoitettu sotaan eik\xc3\xa4 kaivosty\xc3\xb6h\xc3\xb6n. Toimitusjohtaja John Jaxon pilkkasi h\xc3\xa4nt\xc3\xa4 uhaten irtisanomisella; James poistui sanomatta mit\xc3\xa4\xc3\xa4n._NEWLINE_H\xc3\xa4n antoi ymm\xc3\xa4rt\xc3\xa4\xc3\xa4 alistuvansa - mutta marssikin y\xc3\xb6ll\xc3\xa4 kulkulupiensa turvin ty\xc3\xb6paikalleen, tuhosi kaikki tiedot keksinn\xc3\xb6st\xc3\xa4\xc3\xa4n ja vei mukanaan kyberneettisen kyp\xc3\xa4r\xc3\xa4n jota ilman robotti olisi arvoton - h\xc3\xa4nell\xc3\xa4 oli yksityinen patentti kyp\xc3\xa4r\xc3\xa4\xc3\xa4n._NEWLINE_H\xc3\xa4nt\xc3\xa4 pett\xc3\xa4nyt toimitusjohtaja John Jaxon sai t\xc3\xa4m\xc3\xa4n johdosta potkut. Kotiin palatessaan h\xc3\xa4n huomasi ett\xc3\xa4 vaimo oli j\xc3\xa4tt\xc3\xa4nyt h\xc3\xa4net vieden lapset mukanaan - totellen is\xc3\xa4ns\xc3\xa4 eli Jaxonin esimiehen k\xc3\xa4sky\xc3\xa4. Katkeroitunut Jaxon totesi ett\xc3\xa4 sen siit\xc3\xa4 saa kun nai pomonsa tytt\xc3\xa4ren ja yritti ampua itsens\xc3\xa4 mutta onnistui vain halvaannuttamaan jalkansa._NEWLINE_Paljon my\xc3\xb6hemmin h\xc3\xa4n yritti kostaa Jamesille._NEWLINE_Kanadan p\xc3\xa4\xc3\xa4ministeri Trudeau kiinnostui Jamesin keksinn\xc3\xb6st\xc3\xa4; koska oli tiedossa muitakin sopivia henkil\xc3\xb6it\xc3\xa4, p\xc3\xa4\xc3\xa4tettiin perustaa Alfa-lentue, virallinen supersankarijoukkue. James MacDonaldista tuli sen johtaja ja h\xc3\xa4n rakensi kyp\xc3\xa4r\xc3\xa4n ymp\xc3\xa4rille yliluonnolliset voimat antavan puvun. Nimekseen h\xc3\xa4n otti Vartija._NEWLINE_Muut j\xc3\xa4senet l\xc3\xb6ytyiv\xc3\xa4t yksi kerrallaan: intiaaniheimoinen l\xc3\xa4\xc3\xa4k\xc3\xa4ri ja taikuri Shamaani, niin ik\xc3\xa4\xc3\xa4n intiaanitaikuutta hy\xc3\xb6dynt\xc3\xa4v\xc3\xa4 Lumilintu, mutanttikaksoset Pohjant\xc3\xa4hti ja Aurora sek\xc3\xa4 tiedemies Sasquatch. Viimeksi ryhm\xc3\xa4n n\xc3\xa4ytt\xc3\xa4ytyess\xc3\xa4 Aurora ja Sasquatch seurustelivat - asiantila mist\xc3\xa4 homoseksuaali Pohjant\xc3\xa4hti ei kaksossiteens\xc3\xa4 takia pid\xc3\xa4 ensink\xc3\xa4\xc3\xa4n._NEWLINE_Lis\xc3\xa4ksi perustettiin kaksi muuta ryhm\xc3\xa4\xc3\xa4: l\xc3\xa4hes loppuun valmennetuille uusille tulokkaille tarkoitettu Beta-lentue; siihen kuului viisi j\xc3\xa4sent\xc3\xa4, jotka olivat l\xc3\xa4hes valmiita siirtym\xc3\xa4\xc3\xa4n alfoihin. Kaksi eli Puck ja Marrina siirtyikin. Merkitt\xc3\xa4vin sivuun j\xc3\xa4\xc3\xa4nyt oli Box; h\xc3\xa4n on oikeastaan antipainovoiman avulla liikkuva ohjattava robotti, jota k\xc3\xa4ytteli telepaattisen kyp\xc3\xa4r\xc3\xa4n avulla jalattomana syntynyt yleisnero Richard Bochs. H\xc3\xa4n - ainoana Betana - j\xc3\xa4i mieluusti sivuun ja keskittyi tekniikan tohtorin v\xc3\xa4it\xc3\xb6sty\xc3\xb6h\xc3\xb6ns\xc3\xa4. Muut kaksi katkeroituivat._NEWLINE_Kolmas ryhm\xc3\xa4 eli Gamma-lentue oli yksinomaan koulutusosasto; siin\xc3\xa4 oli nelj\xc3\xa4 j\xc3\xa4sent\xc3\xa4, ja he vasta harjoittelivat voimiensa k\xc3\xa4ytt\xc3\xb6\xc3\xa4. He j\xc3\xa4iv\xc3\xa4t kokonaan sivuun uudesta Alfa-lentueesta, koska Rhodes totesi ett\xc3\xa4 ilman valtion tukea heill\xc3\xa4 ei ollut resursseja kouluttaa noin pahasti keskener\xc3\xa4ist\xc3\xa4 v\xc3\xa4ke\xc3\xa4._NEWLINE_Alfa-lentueen ainoaksi menestykseksi j\xc3\xa4i Wendigon senhetkisen inkarnaation (Georges Baptiste) vangitseminen ja kirouksen kumoaminen. T\xc3\xa4m\xc3\xa4n j\xc3\xa4lkeen oppositio ja kitsailevat hallituksen j\xc3\xa4senet yhdess\xc3\xa4 pakottivat p\xc3\xa4\xc3\xa4ministerin lopettamaan ryhm\xc3\xa4n rahoituksen._NEWLINE_Paljon my\xc3\xb6hemmin, lentueiden tultua hajotetuiksi, sivuun j\xc3\xa4\xc3\xa4neet Beta- ja Gamma-lentueiden j\xc3\xa4senet muodostivat Jaxonin johdolla Omega-lentueen, jonka tarkoituksena oli ennen muuta kostaa Rhodesille, jota Jaxon piti syyp\xc3\xa4\xc3\xa4n\xc3\xa4 onnettomuuksiinsa ja sivuun j\xc3\xa4\xc3\xa4neet lentuelaiset j\xc3\xa4rjestelm\xc3\xa4n hajottamiseen._NEWLINE_Kosto onnistui osittain: James MacDonald kuoli pukunsa oikosulkuun menneen voimanl\xc3\xa4hteen r\xc3\xa4j\xc3\xa4ht\xc3\xa4ess\xc3\xa4 mutta Boxin hallintaansa anastanut Jaxon sai Jamesin l\xc3\xa4hett\xc3\xa4m\xc3\xa4n\xc3\xa4 vastaiskuna suoran telepaattisen s\xc3\xa4hk\xc3\xb6iskun, joka ajoi h\xc3\xa4net n\xc3\xa4in n\xc3\xa4kymin pysyv\xc3\xa4sti koomatilaan._NEWLINE_Tuhoisa oikosulku oli juuri aiheutunut siit\xc3\xa4, ett\xc3\xa4 James iski Boxia voimanl\xc3\xa4hteens\xc3\xa4 suoralla kosketuksella; se vaikutti odotetusti, mutta James ei ulkopuolisen h\xc3\xa4iri\xc3\xb6n johdosta ehtinyt irrottaa ajoissa oikosulkuun mennytt\xc3\xa4 ja nopeasti kriittiseksi muuttuvaa voimanl\xc3\xa4hdett\xc3\xa4\xc3\xa4n._NEWLINE_Bochs sai tuhoutuneen Boxin takaisin ja er\xc3\xa4\xc3\xa4n telekineettisen tulokkaan avulla aikoo rakentaa sen uudelleen - ja nyt sellaiseksi, ett\xc3\xa4 se tottelisi vain h\xc3\xa4nen aivoaaltojaan._NEWLINE_T\xc3\xa4m\xc3\xa4 kehityskulku on n\xc3\xa4hty Suomessa vain alkuosaltaan eli rakentajien keskusteluna - l\xc3\xa4hinn\xc3\xa4 Bochsin ohjeina uudelle kumppanilleen - uuden Boxin toimintaa ei ole viel\xc3\xa4 suomeksi n\xc3\xa4hty.'